Donald Trump julkaisi pari viikkoa ennen vaaleja "sopimuksen amerikkalaisen äänestäjän kanssa", jossa hän kertoo, mitä hän aikoo tehdä heti virkaan päästyään.

Trump lupaa kitkeä korruption eli

"

kuivattaa suon

"

Washingtonissa.

Hän käytti Abraham Lincolnin retoriikkaa kaksisivuisessa sopimuksessaan.

Päälupaukset ovat turvallisuuden ja työntekijöiden aseman parantaminen.

Trumpin sopimuksen ensimmäinen sivu.

Reilut kaksi viikkoa sitten Pennsylvanian Gettysburgissa Donald Trump julkisti dokumentin, jonka nimi oli " Donald J. Trumpin sopimus amerikkalaisen äänestäjän kanssa " . Paikka oli sama, jossa Abraham Lincoln piti kuuluisan puheensa vuonna 1863.

Paikka ja yhteys oli tarkoin harkittu. Lincoln puhui kansalaisten hallinnosta, jota hoitavat kansalaiset ja joka on heitä varten ja miten kansakunnan vapaus syntyy uudelleen sankarivainajien ansiosta.

Trumpin sopimuksen ensimmäinen kohta käsittelee korruption kitkemistä Washington D.C.:stä, toinen listaa toimia amerikkalaisen työntekijän suojelemiseksi ja kolmas käsittelee turvallisuuden sekä perustuslain voiman palauttamista. Niiden perään oli vielä listattu pääpiirteittäin kymmenen lakialoitetta, joista moni liittyy edelliseen kolmeen pääkohtaan.

- Kun seuraamme näitä askelia, meillä on jälleen kerran kansan hallinto, kansan hoitamana ja kansaa varten, Trumpin sopimuksen lopussa lukee.

Kyseessä on " 100 päivän toimintasuunnitelma " , eli listan asioihin Trump aikoo tarttua välittömästi, kun hänet vihitään virkaan.

Sopimuksen esittelyn yhteydessä Trump uhkasi haastaa kaikki häntä seksuaalisesta ahdistelusta syyttävät naiset oikeuteen.

Nämä asiat hän kuitenkin lupasi tehdä amerikkalaisen äänestäjän puolesta:

Kitkeä korruptio ja erityisryhmien vehkeily Washingtonista, kuusi toimenpidettä

1. Ehdotan perustuslain lisäystä, joka rajoittaa kausien määrää kongressissa.

2. Laitan jäihin kaikkien valtion työntekijöiden palkkaukset, jotta heidän määränsä vähenee luonnollisen poistuman kautta (ei koske armeijaa, turvallisuusviranomaisia ja terveydenhuoltoa)

3. Asetan vaatimuksen, että jokaista uutta liittovaltion säännöstä vastaan kaksi aiempaa pitää purkaa.

4. Asetan viiden vuoden kielto Valkoisen talon ja kongressin virkailijoille, joista tulee lobbareita sen jälkeen kun he lopettavat valtion palveluksessa.

5. Asetan elinikäisen kiellon Valkoisen talon virkailijoille, jotka lobbaavat vieraan valtion puolesta.

6. Asetan täyskiellon ulkomaisille lobbareille, jotka keräävät rahaa Yhdysvaltojen vaaleihin.

Suojella amerikkalaista työntekijää, seitsemän tekoa

1. Ilmoitan aikomukseni neuvotella NAFTA (Pohjois-Amerikan vapaakauppasopimus) uudelleen tai vetäytyä siitä artiklan 2205 mukaisesti.

2. Ilmoitan vetäytymisemme Tyynenmeren vapaakauppasopimuksesta.

3. Ohjaan valtionvarainministerini leimaamaan Kiinan valuuttakurssikeinottelijaksi.

4. Ohjaan kauppaministerini ja USA:n kauppaedustajan tunnistamaan kaikki ulkomaisen kaupankäynnin väärinkäytökset, jotka vaikuttavat epäreilusti amerikkalaisiin työntekijöihin ja ohjaan heidät käyttämään kaikki Yhdysvaltojen ja kansainvälisen lain sallimat keinot niiden lopettamiseksi.

5. Poistan kaikki rajoitteet 50 biljoonan dollarin arvoisten, töitä tuottavien USA:n energiavarantojen tuotannosta, mukaan lukien liuskeöljy, öljy, maakaasu ja puhdas hiili.

6. Poistan Obama-Clinton-sulut ja sallin elintärkeiden infrastruktuurihankkeiden, kuten Keystonen putkilinjan edetä.

7. Peruutan miljardien maksut YK:n ilmastonmuutosohjelmiin ja käytän ne rahat korjatakseni USA:n vesi- ja ympäristöinfrastruktuurin.

Turvallisuuden ja perustuslaillisuuden palauttaminen, viisi toimenpidettä

1. Peruutan kaikki presidentti Obaman perustuslain vastaiset käskyt ja määräykset.

2. Aloitan prosessin korkeimman oikeuden tuomari Scalian korvaamiseksi jollakulla 20-nimisen listani tuomarilla, joka tulee ylläpitämään ja suojelemaan perustuslakia.

3. Peruutan kaiken liittovaltion rahoituksen paperittomia siirtolaisia suojelevilta kaupungeilta. (toim. huom. näitä ovat mm. New York, Los Angeles, Dallas, Detroit, Chicago, Miami, Baltimore ja Seattle)

4. Aloitan kahden miljoonan rikollisen laittoman maahanmuuttajan karkottamisen maasta, ja peruutan viisumit kaikilta niiltä ulkomailta, jotka eivät suostu ottamaan heitä takaisin.

5. Keskeytän maahamuuton terrorismille alttiilta alueilta, joissa taustatutkimuksia ei voi hoitaa turvallisesti. Kaikkiin maahamme tulevien ihmisten taustatutkimuksiin suhtaudutaan " äärimmäisinä tutkimuksina " .

Donald Trump vieraili Gettysburgin taistelun muistopuistossa Pennsylvaniassa 22. lokakuuta. AP

Lakialoitteet

Näiden lisäksi Trump lupasi kymmenen lakialoitetta, joista osan sisältö sivuaa tai on tarkoitettu edellisten kohtien toteuttamiseksi. Lakialoitteissaan Trump lupasi:

- helpottaa erityisesti keskiluokan verotusta. Kahden lapsen perheen verot putoavat 35 prosentilla.

- kasvattaa taloutta neljällä prosentilla ja luoda 25 miljoonaa työpaikkaa.

- hankaloittaa maksujen kautta töiden siirtämistä Yhdysvalloista ulkomaille.

- antaa kansalaisten vähentää lasten- ja vanhustenhoito verotuksessaan ja kannustaa työnantajia tarjoamaan lapsenvahtipalveluja.

- rahoittaa täysin Meksikon rajalle rakennettava muuri, jonka hinnan Meksiko hyvittää täysin USA:lle.

- asettaa kahden vuoden minimituomio kaikille laittomille maahanmuuttajille, jotka tulevat maahan karkotuksen jälkeen ja vähintään viiden vuoden tuomio sellaisille, joilla on aiempia rikostuomioita.

- luoda uuden poliisiyksikön, jonka tarkoitus on iskeä erityisesti huume- ja väkivaltarikollisuuden kimppuun.

- parantaa kansallista turvallisuutta vahvistamalla armeijaa, parantamalla veteraanien terveyspalveluja, asettaa paremmat maahantulotarkastukset ja suojella verkkoja kyberhyökkäyksiltä.